Акоронавирус апандемиа иахҟьаны иҟалаз афинанстә кризис иахьмырԥшкәа Аԥсны ақалақьқәеи араионқәеи 2021-тәи Ашықәс ҿыц ахьӡала идырԥшӡеит. Идыргылеит аԥсаӡқәа, ԥштәы рацәала еилаарцыруа алашарбагақәа рыла идырхиеит апаркқәеи ашҭақәеи.
Зегь реиҳа зымҽхак ҭбааз аусурақәа мҩаԥыргеит аҳҭнықалақь аҟны, ара аԥсаӡ хада адагьы, Ахақәиҭра ашҭаҿы идыргылеит илашо еиуеиԥшым афигурақәа, агирлиандақәа зехьынџьара икнарҳаит, иара убас ишьақәдыргылеит аҵаақәшьқьырырҭа, уи аҭааҩцәа маҷым.
Гәдоуҭа идыргылаз аԥсаӡ акәзар, гәдоуҭаа рыдагьы, егьырҭ араионқәа рҟынтәи уи аԥшӡара ихызхыз ҳуааԥсыра рацәаҩын. Сынтәа иара иарҭеит иҟаԥшьыз абант ду, аҵлагьы ԥштәы рацәала икәеицеит.
Афонҿыцтәи аԥсаӡ акәзар, лашарала зегь реиҳа убла хызкуаз акәхеит. Пицундеи, Гагреи, Тҟәарчали, Очамчыреи, Гали рҿгьы идыргылаз Ашықәс ҿыц асимвол хада ауаа ргәы ҟанаҵеит.